আইতা তাৰ পিছত?

তাৰপিছত আৰু তেজীমলাৰ মাহীমাকে.....

আইতাই তাৰপিছত বুলি দুই কোৱাৰিৰ ফাঁকেৰে বাহিৰ হৈ তামোলৰ সেলেঙীকণ মোহাৰি সাধুটো আৰম্ভ কৰোতেই সিফালে নাতিনী নিদ্ৰাদেৱীৰ কোলাত ঢলি পৰে। পিছদিনা আকৌ আগদিনা ৰাতি আধা কোৱাকৈ তাইক শুৱাই থোৱা বুলিয়েই অভিমানী আবদাৰেৰে পিছদিনা আকৌ সেই একেটা সাধুকে আধা এৰাৰপৰা শুনাব লগা হৈছিল। দিনৰ দিনটো ধূলিয়ে-বালিয়ে উমলি-জামলি পাৰ কৰি গধূলিতে টোপনিয়ে হেচি ধৰা নাতিনীয়েকৰ সাধুটো সম্পূৰ্ণকৈ এদিনতে শুনা কেতিয়াও নহৈছিল। কিন্তু সাধু শুনিবলৈ বলিয়া নাতিনীয়েকক বুঢ়ীমাকে আকৌ গধূলিসময়কণত তেওঁৰ সোতোৰা-সোতোৰ পৰি খহটা হোৱা হাত দুখনে পিঠিখন মোহাৰি সাধু এটা ক'বই লাগিব। এনেদৰেই এটি সাধুৱে ককাক-আইতাক, নাতি-নাতিনীয়েকৰ মাজৰ সম্পৰ্কটো গাঢ় কৰি পেলায়। আনকি সাধুকথাবোৰে শিশুসকলৰ কল্পনাৰ পৃথিৱীখন সাৱলীল কৰি তোলে

কিন্তু এতিয়া সাধুকথাৰ সলনি শিশুসকলৰ অন্তৰত ঠাই ল'লে কাৰ্টুন আৰু কমিকচ কিতাপবোৰে। এতিয়াৰ 'তেজীমলা', 'চম্পাৱতী', 'চিলনীৰ জীয়েক'ৰ সলনি আহিল 'ড'ৰেমন', 'চিনছান' ইত্যাদি বিভিন্ন কাৰ্টুনবোৰ। প্ৰকৃততে যদি চাবলৈ যাওঁ নিশ্চয় ক'ব লাগিব যে সময়ৰ লগে লগে সলনি হৈছে সকলোবোৰ। আগৰদৰে এতিয়াৰ মানুহৰ ইমান সময় নাই ল'ৰা-ছোৱালীৰ লগত লাগি থাকিবলৈ। ঘৰবোৰো যিমানেই ডাঙৰ হৈ আহিছে সিমানেই একেলগে থকা মানুহৰ সংখ্যাও কমি আহিছে। সাধু শুনোওৱাটো দূৰৰে কথা নাতি-নাতিনীৰ মুখখন চাবলৈও ককাক-আইতাকে মাহেক-বছৰেক ৰ’ব লাগে। বিভিন্ন অজুহাতত ককাক-আইতাকৰপৰা আঁতৰত থকা শিশুৱে সেইকণ সুযোগো হেৰুৱাইছে। গতিকে কাৰ্টুন চোৱা, কমিকছ পঢ়াৰ বাদে শিশুসকলৰ অইন উপায়ো যেন নাই।

আজিকালি তাতোকৈ ডাঙৰ কথা হৈছে মানুহে বিচৰাটো হাততে পায়। আপোনাৰ শিশুটোৱে আমনি কৰিছে চম্ভালিব পৰা নাই, হাতত তুলি দিছে হাজাৰটকীয়া দামী স্মাৰ্টফ’ন। লগে লগে কণমানিটিও আমনিদায়ক পৃথিৱীৰপৰা আঁতৰি আহি ব্যস্ত হৈ পৰিছে নিজৰ পৃথিৱীত।কেতিয়াবা অনুভৱ হয় এইবোৰৰ কাৰণে যেন সৰু সৰু অথচ ভাল লগা মূহুৰ্ত কিছুমান, আমাৰ সম্পৰ্কবোৰ আমি হেৰুৱাই পেলাইছো।

কাৰ্টুন চোৱাটো উচিত নে অনুচিত বহুসময়ত ইয়াৰ বিতৰ্ক হৈ আহিছে যদিও এটা কথা ক'ব লাগিব যে যদি অভিভাৱকে দৃষ্টি ৰাখি এটা নিৰ্দিষ্ট সময় নিৰ্ধাৰণ কৰি কাৰ্টুন, এনিমেটেড চিনেমা চাবলৈ অথবা কমিকচ কিতাপসমূহ শিশুক পঢ়িবলৈ দিয়ে এইক্ষেত্ৰত শিশুৰ বিশেষ ক্ষতি হ'বলগীয়া নাই। কথাতে কয় অতিমাত্ৰা সকলোতে বেয়া। সাধু শুনি যেনেদৰে এটি শিশুৱে নিজৰ কল্পনাৰ পৃথিৱীখনলৈ উৰা মাৰিব পাৰে তেনেদৰে কাৰ্টুনৰ নিৰ্দিষ্ট চৰিত্ৰসমূহৰ জৰিয়তেও শিশুৰ কল্পনা প্ৰৱণতা বঢ়াব পাৰে।

এটা কথা স্বীকাৰ কৰিব লাগিব যে শিশুসকলৰ কাৰ্টুন অথবা কমিকচৰ প্ৰতি আসক্তি বহুত বেছি।কমিকচ বুলি কওঁতেই মনত পৰিছে আমাৰ মৰমৰ টিংকলখনলৈ। টিংকলখনৰ প্ৰতি জানো আমাৰ কম হেঁপাহ আছিল! নিজেই কিনি পঢ়িবলৈ অসুবিধা হ’লেও কাৰোবাৰপৰা খুজি-মাগি পঢ়িছিলোঁ। ইণ্ডিয়া বুক হাউচ'ৰ দ্বাৰা প্ৰকাশিত প্ৰথমে মাহেকীয়া আৰু পাছলৈ পষেকীয়া হোৱা 'টিংকল'খন  আমাৰ সকলোৰে পৰিচিত। ইংৰাজী ভাষাত প্ৰকাশিত হিন্দী, অসমীয়া, মালায়ালম আদিকে ভাৰতৰ বিভিন্ন ভাষালৈ অনুবাদ হোৱা কমিকচ আলোচনীখনে সকলো ভাৰতীয় শিশুৰে হৃদয় জিনিবলৈ সক্ষম হৈছিল।  
অনন্ত পাই, যাক আমি ‘পাই খুড়া’ হিচাবে জানিছিলো, যিয়ে আমাক দি গ’ল এটোপোলা ভাললগা স্মৃতি।সদায় নিজৰ গৰাকীৰ কথা মানি চলা কিন্তু গৰাকীৰ কথা সদায় ভুলকৈ বুজা গাঁৱলীয়া হোজা আৰু জধামূৰ্খ ল’ৰা 'সুপন্দি' ক কেনেকৈ পাহৰিম। সকলোৱে খুব শক্তিশালী আৰু সাহসী বুলি ভাবে যদিও প্ৰকৃততে এজন নিৰ্জু, সহজ-সৰল আৰু এলেহুৱা লোক 'চিকাৰী শম্বু', 'কালিয়া নামৰ কাউৰী'টো 'তন্ত্ৰী নামৰ মন্ত্ৰী' নাছিৰুদ্দিন হোঝা যিয়ে নিজৰ টেঙৰালিৰে তেওঁ আনক বিপদত পেলাই এই বিখ্যাত চৰিত্ৰকেইটা যিয়ে আমাৰ শৈশৱ জীপাল কৰি তোলে।

এতিয়াৰ এতিয়াৰ শিশুৱে যেন প্ৰতিযোগিতা কি মাকৰ পেটতেই শিকি আহে। শিকি আহে যে পৃথিৱীলৈ গৈয়ে পিঠিত মেট মৰা কিতাপৰ বোজা লৈ যুদ্ধক্ষেত্ৰত নামি পৰিব লাগিব। ঢাল-তৰোৱালৰ যোগাৰ কৰিবলৈ মাক-দেউতাক আছেই। সিহঁত পৃথিৱীৰ পোহৰ দেখাৰ আগতেই পিতৃ-মাতৃয়ে সিদ্ধান্ত ল'ব সন্তান ডাক্তৰ হ'ব নে ইঞ্জিনীয়াৰ। আজিকালি শিশুৰ সেয়ে আমাৰ দৰে তামোলৰ সেলেঙীৰে সেন্দুৰীয়া কৰি লোৱা আইতাৰ মুখৰ সাধু শুনিবলৈ সময় নাই, সময় নাই আইতা-ককাৰ সোতোৰা-সোতোৰপৰা চালৰ হাত দুখনৰ পৰশ অনুভৱ কৰিবলৈ। ৰ'দে-বতাহে, ধূলিয়ে-মাকতিয়ে খেলাটো দূৰৰে কথা। তেনেহ'লে বৰ্তমানৰ শিশুৰ শৈশৱৰ স্মৃতিনো কি?

আছে তেঁওল