২০০৬ চনৰ কথা,চাকৰি কৰিব ডেৰ বছৰ মান হৈছে তেতিয়া।দৰমহা প্ৰায় ৭০০০ মান পাওঁ আৰু সেইখিনি গোটেই মাহটো খৰচ কৰিও শেষ কৰিব নোৱাৰো।পাণবজাৰত মোৰ অফিচ আৰু উজানবজাৰত ভাড়াঘৰ।গাঁওৰ লৰা গুৱাহাটীত পইচা খৰচ কৰা ৰাস্তাই বিচাৰি পোৱা নাই,ভাবি চিন্তি বাইক এখনকে লোৱাটো ঠিক কৰিলো।কথামতেই কাম,পিছদিনাই ঘৰত হাজিৰ আপাচি ১৫০।  
নাই তথাপিও শেষ নহয় দৰমহা কেইটা,মোৰ এইফালে পইচা জমা কৰাৰো অভ্যাস নাই।কি কৰো,কেনেকৈ খৰচ কৰো।আকৌ নতুন চিন্তা,নতুন উপায়।উপায় এইবাৰ গাৰ্লফ্ৰেণ্ড।  
বন্ধু এজনৰ গাৰ্লফ্ৰেণ্ড জনীয়ে এই সৎ উপদেশটো দিলে মোক আৰু মোক এজনী গাৰ্লফ্ৰেণ্ড ঠিক কৰি দিয়াৰ গুৰু দায়িত্বভাৰো নিজৰ ওপৰতে ললে।অলপ আচৰিত হ'লো বোলো এনেকৈও গাৰ্লফ্ৰেণ্ড হব পাৰে নেকি,তথাপিও গুৱাহাটীৰ কথা যেতিয়া পাৰে চাগে বুলি ভাবি ললো,এনেও কথাটো শুনাৰ পিছৰ পৰা কিবা নিজৰে চলমান খান যেন ভাৱ এটা আহিয়েই গৈছিল।  
সচাঁকে আহিল পিছদিনা গাৰ্লফ্ৰেণ্ড,মোৱাইল নাম্বাৰটো এক্সচেঞ্জ কৰিয়েই ক'লে Lets have a ride.

বুকুৰ ধপধপনি মৰাই নাছিল মোৰ, ইফালে টপৰ টপৰ ইংলিছ আৰম্ভ,মনতে ভাবি আছো এই বেটী প্ৰেম কৰিব আহিছে নে বাইকত উঠিব আহিছে।What happened dear,lets go.

ৰেম্বোৰ জীয়েকৰ আদেশত মোৰ কাণত স্কুলৰ সেই "তুমি চিত বিত্তি মোৰ" প্ৰাৰ্থনাটো মনত পৰি গৈছে,ধেৎ কিহে পাইছিল অসমীয়া মিডিয়ামত পঢ়িব,এইজনীক চম্ভালো কেনেকৈ এতিয়া।অলপ সাহস গোটাই কৈ দিলো Okay Dear,উঠা বাইকত।পাণবজাৰৰ পৰা জালুকবাৰী হৈ আহি হাইৱেত উঠিছো,লক্ষ্য উত্তৰ গুৱাহাটী।

গোটেই ৰাস্তা মোৰ কিবা ৰেডিঅ' ত ইংলিছ গান শুনি থকা যেন লাগিছে।শৰাইঘাট দলঙ পাৰ হৈছো মাত্ৰ দুটা ছাগলী পোৱালি বাইকৰ সন্মুখেৰে দৌৰ মাৰিলে,লগে লগে তীব্ৰ ব্ৰেক।আপাচি একদম জাগাত খাড়া।

ৰেম্বোৰ জীয়েকৰ ইংলিছ বাহিৰ হৈ গৈছে…হাউ ছাগাল ছাগাল…বেৰেক মাৰা বেৰেক।

বাইকতো বেৰেক মাৰিলো,একেদিনাই পেৰেমতো বেৰেক মাৰিলো।